Mungmyit Sinli Kut Hkai Ginwang, Wupawng Mungdan Shanglawt Hpyendap KIA Dap Dung (9), Kawng Sak Bum hta majan laja lana byin taw ai hta, dai ni shani ka ang hkying 12 aten ram kaw na dai na maga de du Myen hpyen dap gaw n gun hte gasat taw nga ai lam chye lu ai.
Myen hpyen Helicopter n bung li lahkawng hte 3 lang da bat, wa htim gap gasat taw ai lam, myi chyaw mu ginra masha langai tsun ai gaw, “Dai hpawt manap jau kaw na, Kawng Sak Bum mayan hta gap gasat hkat taw ai, dai ni shani ka ang ram kaw na gaw Ji Grawng Nbungli 2 hte mung wa htim gap gasat ai sha n ga Nam Hpak Ka Myen hpyen dap kaw na lak nak kaba ni hte mung ding yang gap sharu bun ya taw ai” nga KNG shiga dap de matut tsun dan ai re.
Ndai zawn gasat taw ai gaw, Myen hpyen dap Dapnu (77 ) ni rai nna, mani kaw na Namhpak Ka hte Kut Hkai lapran mayan hta Hpyen n gun 400 ram hte htu shadut shamu shamawt hkawm taw ai re lam chye lu ai.
September praw 6 ya shani hta mung Kut Hkai mare shang, Asia World Gate makau hta myen hpyen dap hte KIA Dung 9 lapran majan byin wa sai rai nna, Myen hpyen dap maga na laknak kaba si gap shadam bun ai majaw, Maw Hate mare na, mung shawa marai 4 hkala hkrum wa sai hta Ma langai hkala sawng ai lam chye lu ai.
Ya ten KIA Dung 9 ginra hpe Myen hpyen dap ni kaw na laja lana htim gasat zing la na hkyen taw ai re majaw, Laknak kaba hte nbungli ni hte gap sharu bun taw ai re lam, shawng lam hpyen shi sawk ni mu mada nga ai.
Kawng Sak Bum gaw, Nam Hpakga Muse lam kaba lapran Hu Mung mare a sinpraw maga na bum re lam chye lu ai.
kac_Latn kac_Latn kac_Latn kac_Latn kac_Latn kac_Latn